ช่วงเวลาอ่อนแอของ TUF
นักวิเคราะห์คาดผลการดำเนินงานไตรมาส 4 ปี 2555 จนถึงไตรมาสแรกปีนี้ของบริษัท ไทยยูเนี่ยน โฟรเซ่น โปรดักส์ (TUF) อ่อนแอ
13 ก.พ. 2556

นักวิเคราะห์คาดผลการดำเนินงานไตรมาส 4 ปี 2555 จนถึงไตรมาสแรกปีนี้ของบริษัท ไทยยูเนี่ยน โฟรเซ่น โปรดักส์ (TUF) อ่อนแอ
TUF จัดการประชุมนักวิเคราะห์เพื่อให้ข้อมูลผลการดำเนินงานไตรมาส 4 ปี 2555 โดยข้อมูลที่นักวิเคราะห์ได้จากการประชุมค่อนข้างเป็นลบ เนื่องจากอัตรากำไรของธุรกิจกุ้งที่หดตัวในไตรมาส 4 ปี 2555 เพราะราคาวัตถุดิบที่สูง ธุรกิจทูน่าอ่อนตัวลงจากราคาขายที่ต่ำลง
นักวิเคราะห์บริษัทหลักทรัพย์ (บล.) ธนชาต คาดว่า มีแนวโน้มดีขึ้นในเดือน ม.ค. 2556 แม้คาดว่ากำไรจะอ่อนแอในไตรมาส 4 ปี 2555 ต่อเนื่องไปยังไตรมาสแรก ปี 2556 ซึ่งมีสาเหตุหลักจากธุรกิจกุ้ง แต่คาดว่าธุรกิจทูน่า ผลิตภัณฑ์อาหารทะเลอื่น และ US.PET Nutrition จะมีแนวโน้มที่ดีขึ้น ซึ่งน่าจะช่วยบรรเทาผลกระทบจากการหดตัวลงของธุรกิจกุ้งได้ 
บล.ธนชาต ยังคงแนะนำ “ซื้อ” TUF เนื่องจากมีมูลค่าถูกสำหรับบริษัทที่มีแบรนด์เป็นที่รู้จักไปทั่วโลก
“เราคาดว่ากำไรไตรมาส 4 ปี 2555 จะลดลง 57% จากช่วงเดียวกันปีก่อน และ 59% จากไตรมาส 3 มาอยู่ที่ 663 ล้านบาท เนื่องจากอัตรากำไรที่หดตัวลงมาอยู่ที่ 14% จากระดับปกติที่ 1617% และค่าใช้จ่ายในการขายและบริหารที่สูงขึ้น ดังนั้น จึงเห็นโอกาสปรับลดประมาณการกำไรปี 2555-2556 ที่ 17% และ 13%”
ทั้งนี้ คาดว่าในไตรมาส 4 ปี 2555 จะแตะจุดต่ำสุด และดีขึ้นเล็กน้อยในไตรมาสแรก ปี 2556 ขณะที่คาดว่าแนวโน้มน่าจะแข็งแกร่งขึ้นในไตรมาส 2 
นักวิเคราะห์ บล.ทรีนีตี้ คาดว่า กำไร TUF ไตรมาส 4 ปี 2555 อยู่ที่ 647 ล้านบาท ลดลง 60% จากไตรมาส 3 และลดลง 58% จากช่วงเดียวกันของปีก่อน โดยยอดขายอ่อนตัวลงจากราคาทูน่าที่ลดลงในช่วง 2 เดือนสุดท้าย
บล.แห่งนี้ลดประมาณการกำไรสุทธิ ปี 2555 และราคาเป้าหมายลงเหลือ 84 บาท จากเดิม 88 บาท อย่างไรก็ตาม ราคาหุ้นได้ลดลงแล้วจึงแนะนำให้ซื้อ